ET Euroopa Liidu Teataja C 23/28

Ärakuulamise eest vastutava ametniku lõpparuanne (1)

COMP/M.5658 – Unilever/Sara Lee Body Care

2012/C 23/09

Unilever N.V. ja Unilever Plc (edaspidi ühiselt „Unilever”) teatasid komisjonile 21. aprillil 2010, et nad omandasid ainukontrolli ettevõtja Sara Lee Household and Body Care International (edaspidi „Sara Lee”) üle, mis kuulub ettevõtjale Sara Lee Corporation, 25. septembril 2009 väljakuulutatud siduva ja tühistamatu pakkumise tulemusena.

Komisjon leiab pärast teatise läbivaatamist, et tehing, millest teatatakse, kuulub nõukogu määruse (EÜ) nr 139/2004 (2) (edaspidi „ühinemismäärus”) reguleerimisalasse ja tekitab tõsiseid kahtlusi siseturu ja Euroopa Majanduspiirkonna lepinguga kokkusobivuse suhtes. Sellest tulenevalt algatas komisjon 31. mail 2010 ühinemismääruse artikli 6 lõike 1 punkti c kohaselt menetluse ja teise etapi uurimise.

Unileverile saadeti 12. augustil 2010 vastuväide, milles komisjon esitas oma esialgse järelduse, et teatatud koondumine takistaks märkimisväärselt tõhusat konkurentsi ühisturu olulises osas ühinemismääruse artikli 2 tähenduses.

Pärast toimikuga tutvumist taotles Unilever 17. augustil 2010 muu hulgas teatavate dokumentide avalikustamist, mida tema väitel oli ülemäära redigeeritud. Selle tulemusena pöördus komisjon teabe esitajate poole ja sai teatavatest dokumentidest vähem redigeeritud versioonid kui need, mis esitati Unileverile. Unilever kasutas oma õigust märkida, et toimikuga tutvumise võimaluse edasilükkamisega on rikutud tema kaitseõigust. Sellest hoolimata ei naasnud Unilever edasise menetluse käigus kordagi selle küsimuse juurde ega taotlenud ärakuulamise eest vastutava ametniku otsust.

Unilever vastas vastuväitele 27. augustil 2010, taotlemata suulist ärakuulamist.

Ma olen kolmanda menetlusosalisena heaks kiitnud ühe ettevõtja, kes on esitanud menetluse laadi ja eseme kohta teavet ja kellel komisjon palus oma märkused esitada.

Täiendavad üksikasjad, mis komisjon oli kogunud pärast vastuväite vastuvõtmist, esitati Unileverile 1. oktoobril 2010 saadetud asjaolusid käsitlevas kirjas, millega talle anti võimalus esitada märkused pärast seda, kui ta on saanud toimikuga täiendavalt tutvuda.

Selleks et kavandatav koondumine oleks siseturuga kokkusobiv, esitas Unilever esimese kohustuste paketi, mille kohta korraldati turutest. Pärast turutesti esitas teatise esitaja ülevaadatud kohustuste paketi, mille kohta korraldati samuti turutest. Unilever sai tutvuda pärast turutesti saadud märkustega.

Seejärel esitati lõplik kohustuste pakett, mille kohta komisjon leiab, et see lahendab vastuväites tuvastatud konkurentsiprobleemid, eelkõige Belgia, Taani, Iirimaa, Madalamaade, Portugali, Hispaania ja Ühendkuningriigi muude kui meeste desodorantide turul ja Hispaania meeste desodorantide turul. Unilever ei esitanud ühtki vastuväidet komisjoni korraldatud turutesti objektiivsuse kohta (3).

Lõpliku kohustuste paketi esitamine tähendab eelkõige seda, et Sanexi äritegevus loovutatakse täielikult kõikide EMP tootekategooriate lõikes. See hõlmab eelkõige kõiki Unileverile kuuluvaid Sanexi kaubamärke Euroopas ja ka muid intellektuaalomandi õigusi, mida kasutatakse Sanexi äritegevuses või mis on sellega seotud.

Sellest tulenevalt leiab komisjon, et muudetud kohustused kujutavad endast vastuvõetavat parandusmeedet, millega lahendada vastuväites tuvastatud konkurentsiprobleemid. Seepärast teeb komisjon ettepaneku kuulutada teatatud koondumine ühinemismääruse artikli 8 lõike 2 ja artikli 10 lõike 2 kohaselt kokkusobivaks siseturu ja EMP lepinguga vastavalt eespool nimetatud tingimustele ja kohustustele.

Teatise esitaja, muud osalised ega kolmandad isikud ei ole mulle esitanud päringuid ega taotlusi. Eelnevat silmas pidades ja võttes arvesse asjaolu, et juhtumi puhul ei ole põhjust esitada märkusi seoses õigusega ärakuulamisele, olen seisukohal, et poolte õigust ärakuulamisele on käesoleva juhtumi puhul järgitud.

Brüssel, 12. november 2010 Michael ALBERS

(1) Vastavalt komisjoni 23. mai 2001. aasta otsuse 2001/462/EÜ, ESTÜ (ärakuulamise eest vastutavate ametnike pädevuse kohta teatavates konkurentsimenetlustes) artiklitele 15 ja 16 (EÜT L 162, 19.6.2001, lk 21).

(2) ELT L 24, 29.1.2004, lk 1.

(3) Komisjoni otsuse 2001/462/EÜ artikkel 14.